Polisie maak op een aand skoonskip in Waterkloofrif | Maroela Media
Sewe verdagtes is vandeesweek Donderdagaand in Waterkloofrif in Pretoria in hegtenis geneem.
Kapt. Colette Weilbach, woordvoerder van die polisie, het gesê beamptes was omstreeks 20:30 besig met patrollie in die Waterkloofrif-omgewing toe hulle 'n wit VW Golf wat verdag gelyk het voor 'n huis in Johann Rissikrylaan gesien het.
"Terwyl hulle stilgehou het om ondersoek in te stel het 'n gewapende man by die huis uitgekom en op die polisie losgebrand. Die beamptes het teruggeskiet en een van die verdagtes gewond terwyl sy makkers daarin kon slaag om te voet van die toneel af te vlug," het Weilbach gesê.
Die gewonde verdagte is onder polisietoesig na die hospitaal geneem.
Volgens Weilbach het die beamptes 'n pa (55), sy vrou, 'n vriend van die pa en twee tienerdogters vasgebind in die huis aangetref. Die verdagtes het die huis geplunder en kontant, juwele, selfone en ander items gesteel.
Die polisiebeamptes het intussen bystand ontbied.
'n Voertuig van Brooklyn-polisie het reageer en twee mans in Orionstraat aangetref waar hulle in die bosse wegkruip. Die twee, albei in hul dertigs en van Atteridgeville, is op die toneel in hegtenis geneem.
"'n Ongelisensieerde vuurwapen en ammunisie asook 'n kussingsloop vol juwele en ander items is by hulle gevind. Dit is glo tydens die huisroof gesteel."
Die voertuig wat tydens die pleeg van die misdaad gebruik is, is vroeër vanjaar in Sunnyside gekaap. Daar is ook 'n blou lig en seinblokkeringtoestel in die motor aangetref.
"Op pad terug na die polisiekantoor met die verdagtes, het die beamptes 'n man in Orionstraat met 'n sak en 'n boutsnyer sien loop. Boutsnyers word dikwels tydens huisrowe gebruik om toegang tot 'n perseel te kry. Sy verduideliking was dat hy dit gebruik om kabels mee te steel. Hy is ook in hegtenis geneem."
Weilbach het gesê sowat 'n uur later het beamptes dieselfde omgewing gepatrolleer en 'n wit Audi A3 met vier insittendes in Rigellaan aangetref.
"Hulle het stilgehou en ondersoek ingestel. Twee ongelisensieerde vuurwapens en ammunisie asook handskoene is in die insittendes se besit gevind. Al vier is in hegtenis geneem."
Al sewe verdagtes sal volgende week in die hof verskyn op onderskeidelik aanklagte van huisroof, die besit van ongelisensieerde vuurwapens en ammunisie, die besit van gesteelde goedere asook die besit van huisbraaktoerusting.
"Nadere ondersoek sal gedoen word om vas te stel of die verdagtes aan ander misdade verbind kan word," het Weilbach gesê.
Weilbach het by navraag bevestig die sewe verdagtes is vir verskeie misdrywe in hegtenis geneem en kan nie almal verbind word aan die huisbraak waartydens die gesin vasgebind is nie. "Almal het net daardie blok gekies om hul misdaad in te pleeg."
Mooi man, welgedaan.
Baie trots op die polisie wat absoluut uitgeblink het in Waterkloofrif. Goeie werk.
dit laat mens bietjie gerus voel om te weet daar is nog goeie polisie daar buite. Welgedaan!
Uitstekende werk deur die SAPD hier gedoen! Duidelik het hulle hier 'n resep wat werk. SAPD bestuur behoort te kyk hoe hulle dit regkry en ander stasies te kry om dieselfde te doen.